יעל ניברון

יעל ניברון (נולדה ב-8 באוקטובר 1985) היא שחקנית ותסריטאית ישראלית. יעל ניברון גדלה בתל אביב. בוגרת בהצטיינות של תיכון חדש ע"ש יצחק רבין, בו הרחיבה תיאטרון ופיזיקה. מגיל צעיר רקדה בלט קלאסי, ובהמשך ג'אז מודרני ובלט מודרני. היא הופיעה עם להקתה בישראל ובצרפת, ובשנת 2003 רקדה באנסמבל להקת "בת-שבע". בצה"ל שירתה בחיל האוויר כמדריכת סימולטורים (מאמנת טיסה) על מטוס קרב, ולקראת סיום שירותה, פיקדה על קורס מדריכות הסימולטור. ניברון היא בוגרת לימודי משחק בהדרך - בית הספר לביטוי בימתי (2009-2011). במסגרת לימודיה, למדה גם משחק מול מצלמה אצל רות דייכס. עם סיום לימודיה, למדה את שיטת איוונה צ'בק (בהנחיית אלון נוימן ושחר רוזן) ומשחק אצל נולה צ'לטון. בהמשך, למדה תסריטאות אצל אבנר ברנהיימר. בשנת 2015, נישאה ניברון לטייס והיזם גיא מלצר. בשנת 2012 שיחקה ניברון בתפקיד הראשי (עידית) בסרטה הקצר של ליאן אבידן איזיקסון, "עידית של אברם". הסרט זכה בפרס הסרט הקצר הטוב ביותר בפסטיבל London Crystal Palace International Film Festival 2012. עוד באותה שנה, שיחקה בתפקיד אורח (איילת החיילת) בסרטו של בועז ארמוני "מסווג חריג", השתתפה בפרויקט "חשיפה" 2012 (מבית שח"ם) בו שיחקה את המזכירה "הבלונדינית" מתוך "אחרי הגשם" מאת סרגיי בלבל ושיחקה בהצגה "אורפאוס מאוהב" בבימויו של ערן טובול, בתפקיד אאורידיקה הנימפה. ההצגה עלתה בפסטיבל חיפה הבינלאומי להצגות ילדים 2012 ובפסטיבל בת ים הבינלאומי לתיאטרון רחוב 2013, ניברון אף עשתה את הכוריאוגרפיה להצגה זו. בשנת 2013 עלה בתיאטרון תמונע המחזה "Melting פות" שיצרה וכתבה ניברון יחד עם שניים מחבריה לכיתת המשחק (עומרי לוי ואוריין גליקסברג פרתם) ויחד עם יהושע סובול ובבימויו. היצירה המקורית עוסקת בסיפורן של שלוש נשים בזנות ונכתבה בהשראת כתבה שפורסמה ב"הארץ" על נשים בזנות שהתגוררו בבניין מגורים נורמטיבי בתל אביב. ניברון וחבריה לכיתה יצאו במשך שנתיים לשטח ופגשו את הדמויות אותן הביאו לבמה, בשיטת התיאטרון המוקומנטרי של נולה צ'לטון. ניברון באחד התפקידים הראשיים גילמה בהצגה שלוש דמויות- דינה הזונה הנרקומנית (שעברה התעללות מינית בביתה הדתי בילדותה בצפת), יפית המנקה המוגבלת בשכלה אך בעלת הלב הגדול וגברת כץ יו"ר ועד הבית. ניברון אף עשתה את הכוריאוגרפיה להצגה זו. ההצגה רצה במשך שלוש שנים בתיאטרון תמונע והתארחה בתיאטרון החאן, בתיאטרון הקאמרי ובתיאטרון עכו וזכתה לשבחי המבקרים. בשנת 2015 הצטרפה ניברון לאנסמבל תיאטרון תמונע עם עליית ההצגה "אנה ואנה" מאת יהושע סובול ובבימויו. ניברון שיחקה את אנה חובוב- בלשנית לשפות שמיות, שאביה פלסטיני ואמה צרפתייה. מלבד המשחק, ביצעה גם את הכוריאוגרפיה להצגה זו. עוד באותה שנה, שיחקה בהצגה "לבדנו ביחד" מאת ליאור זלמנסון ובבימויה של מיה מגנט, בתיאטרון צוותא ובמופע מתוך המחזה "רפסודת המדוזה" (שנכתב בהשראת הציור הקלאסי של הצייר הצרפתי תאודור ז'ריקו, Le Radeau de la Méduse, 1819), מאת ובבימויו של יהושע סובול. המופע נערך בתערוכה של האמנית רותי הלביץ כהן "מסך הדמעות", במוזיאון הרצליה. בשנת 2016 עלתה הצגת האנסמבל "חתול שחור עבר", קברט סאטירי מאת ובבימויו של יהושע סובול בתיאטרון תמונע. הקברט מורכב ממערכונים ושירים וניברון בתפקיד הראשי מגלמת בו מספר רב של דמויות. מלבד המשחק, ביצעה גם את הכוריאוגרפיה להצגה זו. בשנת 2017 עלתה ההצגה "הגולם חי!" בבימויו של מרט פרחומובסקי בתיאטרון תמונע. ניברון מגלמת בהצגה שלושה תפקידים- הכומר טדאוש, תנחום היהודי המוכה ודבורל'ה. עוד באותה שנה, עלתה הצגת האנסמבל "בחוץ לפני הדלת" מאת וולפגנג בורכרט, בבימויו של מתיאס גהרט, ההצגה רצה בתיאטרון תמונע והופיעה אף בקרפלד שבגרמניה. ניברון מגלמת בהצגה שלושה תפקידים- המוות, נהר האלבה ובת הקולונל. ניברון היא זוכת מלגת "CULTURE LAB" לשנת 2017, מטעם שגרירות צרפת. בקיץ 2017, ייצגה את ישראל בפסטיבל תיאטרון בינלאומי באביניון, צרפת. במלגה זכו 18 אמני תיאטרון מכל העולם (במאים, מחזאים, שחקנים ועוד). מבין זוכי המלגה היו גם נציגים מן המדינות: סין, ארצות הברית, לוב, עיראק, טורקיה ועוד. במרץ 2018 התארחה בעונה השנייה של הסדרה הקומית "האחיות המוצלחות שלי" (ב-Yes) בבימויו של גורי אלפי בתפקיד הילה. בשנת 2013 עלה בתיאטרון תמונע המחזה "Melting פות" שיצרה וכתבה ניברון יחד עם שניים מחבריה לכיתת המשחק (עומרי לוי ואוריין גליקסברג פרתם) ויחד עם יהושע סובול ובבימויו. *כנזכר לעיל. בשנת 2016 עלה בבכורה בפסטיבל תיאטרון קצר בצוותא, המחזה הקצר "למר וייסברג אין רגל", שכתבה ניברון יחד עם אילה שיפטן. המחזה עלה בבימויו של יאיר שרמן. נכון ל-2018, מופק סרטה הקצר הראשון של ניברון, בהפקתו של קובי עזרן. ניברון כתבה את התסריט וביימה את הסרט. מדיה וקבצים בנושא יעל ניברון בוויקישיתוף יעל ניברון, במיזם "אישים" לתיעוד היצירה הישראלית יעל ניברון, במסד הנתונים הקולנועיים IMDb (באנגלית) תמר רותם, "איך עושים הצגה על בסיס שיחות עם זונות", באתר הארץ, 16 בפברואר 2014 ריאיון עם המחזאי יהושע סובול, מבט עם יעקב אילון, 15 בינואר 2015, סרטון באתר יוטיוב Melting פות באתר תיאטרון תמונע שרון שפורר, כשהמקורבים של שוטה חובל משתלטים על המרתף, באתר הארץ, 22 בנובמבר 2012 Melting פות באתר התיאטרון הקאמרי אנה ואנה באתר תיאטרון תמונע לבדנו ביחד באתר תיאטרון צוותא חתול שחור עבר באתר תיאטרון תמונע הגולם חי! באתר תיאטרון תמונע בחוץ לפני הדלת באתר תיאטרון תמונע למר וייסברג אין רגל באתר תיאטרון צוותא